
Esipuhe. 



Oppineita esityksiä kasvatuksellisista kysymyksistä 
ei tämä kirjanen tahdo tarjota köyhälistön äidille, 
jolle se ensikädessä on tarkotettu, vaan lyhyitä, yksin- 
kertaisia ja helposti ymmärrettäviä käytännöllisiä neu- 
voja ja viittauksia kotoisen lastenkasvatuksen varalle. 

Ilahuttavalla tavalla yhä kasvavassa määrässä 
koettavat köyhälistöläiset vanhemmat täyttää kasvatuk- 
sellisia velvollisuuksiaan kasvavaa sukupolvea kohtaan. 
Luokkatietoinen työläinen muistaa sanoja: Nuorisolle 
kuuluu tulevaisuus. Mutta kun hänelle väikkyvät kor- 
keat tulevaisuudenihanteet, ihanteet, joiden edestä hän 
itse uhraa paraan tahtonsa ja toimensa, niin hän 
samalla mitä hartaimmin haluaa, että näkisi uuden 
sukupolven kasvavan, jolle hän levollisesti luottaen 
voisi uskoa ihanteidensa viimeistelevän kehittämisen ja 
toteuttamisen. Nykyisen luokkavaltion kansakoulussa 
vaikuttaa köyhälistön nuorisoon kodin aatteille viha- 
mielinen ajatustapa ; senvuoksi on köyhälistöläisen 
isän ja köyhälistöläisen äidin kasvatustoimi kaksinver- 
roin vakava ja vaikea. Helpottaa heille kummallekin, 
mutta varsinkin äidille, jonka osana kasvatus pääasial- 
lisesti on, tämän tehtävän suorittamista, siinä tämän 
kirjasen tarkotus. 

Kirjanen tahtoo olla jonkilainen äidin hartauskir- 
janen, johon silloin tällöin sopivan hetken tullen hetki- 
seksi syvennytään. Tulkoon siitä köyhälistön äidille 
kasvatuksellisissa huolissa ja tarpeissa mieluinen ystävä 
ja opastaja. 

Steglitz-Berlin, lokakuussa 1907. 

Heinrich Schulz, 



flnna hyvää esimerkkiä. 



Siinä tärkein kasvatussääntö ! Suurempi vaiku- 
tus kuin tuhansilla sanoilla ja kauneilla opeilla on esi- 
merkillä, jonka sinä itse kaikissa elämän asioissa annat 
lapsillesi. Muista aina ja joka paikassa sitä tosiasiaa, 
että lapsesi katselevat sinua, että heidän katseensa seu- 
raavat töitäsi ja toimiasi, että heidän korvansa kuulevat 
senkin, mikä oikeastaan ei ole tarkotettu lasten kuulta- 
vaksi, että he sinusta tahtovat nähdä, minkälaisiksi 
heidän itsensä kerran tulee tulla. Jos tahdot lapses- 
tasi uskollisen, urhoollisen, vapauttarakastavan, ylpeän, 
kestävän, opinhaluisen, luotettavan, niin ole itse uskol- 
linen lähimäisillesi ja sille asialle, jota palvelemme; 
niin näytä lapsellesi pienissä niinkuin suurissakin 
asioissa, miltä todellinen uskollisuus näyttää; niin älä 
käyttäydy milloinkaan nöyrämielisen orjan tavoin; niin 
kanna pääsi pystyssä, vallankin kun olet tekemisissä 
maailman „suurien" kanssa; niin älä käy milloinkaan 
nyreänä ja huonotuulisena työstä, joka ei sinua miel- 
lytä tai ei tahdo heti onnistua; niin työskentele itsesi 
kehittämiseksi äläkä pidä itseäsi koskaan niin liian vii- 
saana, ettet enään voisi iisää oppia; niin älä milloinkaan 
anna valheen saastuttaa huuiiasi. Lapsi olkoon peilisi. 

josta tunnet itsesi. Jos se on samea, on vika sinussa. 
Jos tahdot sen aina olevan kirkas, niin ole ensin itse 
kirkas ja puhdas, niin ole lapsillesi aina sanoissa ja 
töissä valaisevana esikuvana. 



Isä kasvattajana. 

Sinulle äitinä kuuluu tärkein työ kasvatuksessa; 
sinä annat lapsellesi tuhansia kipuja kestäen elämän, 
sinua se ikävöi jo silloin, kun se ei vielä voi nähdä eikä 
kuulla. Mutta sinun miehellesikin kuuluu lapsi, ja 
hänenkin tehtäviinsä kuuluu kasvatus. Kasvata hänet 
oikeaan aikaan itsellesi huolehtivaksi kasvatustoveriksi. 
Mikään kasvatuksen toimi ja tehtävä, lapsen ensimäi- 
sistä elämänpäivistä asti, ei ole sellainen, ettei isäkin 
voisi sitä tehdä, tai jossa hänkin ei voisi rakastavasti 
sinua auttaa. Älä salli, että hän kieltäytyy sellaisesta 
työstä, vetäen syyksi helppohintaisen verukkeen: se ei 
kuulu miehen töihin. Ei ole mitään työtä, mikä voisi 
miehen saattaa häpeään vain siksi, että hän on mies. 
Kaikkein vähimmin kasvatuksessa. Mutta isälle olisi 
kylläkin häpeäksi se, ettei häntä muuhun toimeen las- 
tensa kasvatuksessa tarvittaisi, kuin tuottamaan rauhaa 
ja järjestystä, vain siksi että hänellä on enempi ruu- 
miillisia voimia. Miehen ja vaimon tulee yhteisesti 
kantaa lastenkasvatuksen sadat huolet; silloin on heillä 
kummallakin 1 kannettavanaan vain puoli taakkaa. Ja 
molemmat yhdessä saavat kaksinkerroin kauneina tun- 
tea lastenkasvatuksen tuhannet ilot. 



ftlä viljclc vitsaa! 

Varo itseäsi, köyhälistön äiti, rupeamasta kepin 
ja vitsan ystäväksi! Ne eivät ole mitään oikeita ystä- 
viä; ne kuvittelevat sinulle vihan ja kiihtymyksen het- 
kenä menestystä, joka myöhemmin osottautuu pahaksi 
vahingoksi. Voin kyllä hyvin käsittää asian, kun kiih- 
tynyt, väsynyt työläisvairno kepissä näkee viimeisen 
keinon pitääkseen kurissa viisi, kuusi lastaan. Hän ei 
ymmärrä asiaa paremmin, häntä itseään ei ole toisin 
kasvatettu. Hänen tuttavapiirissään tehdään samoin. 
Ja asiaan kuuluva annos vitsaa tuottaa hetkeksi rauhan 
lasten pieneen levottomaan vastustusmieliseen jouk- 
koon. Mutta vain hetkiseksi ! Keppi ei vakuuta lasta, 
se vain pakottaa sen, alistaa sen väkivallalla. Lapsessa 
on paljon vapauden halua. Meidän tulee siitä iloita, 
meidän tulee pyrkiä johtamaan tämä vapauden- ja vas- 
tustuksenhalu oikeaan suuntaan. Se ei merkitse sitä, 
että lapselle pitäisi kaiken olla salittua. Lapsen tulee 
jo perheenpiirissä tottua kunnioittamaan ja ottamaan 
huomioon kaikkien perheenjäsenien yhteistä hyvää sil- 
mälläpitävät kotilait. Mutta raakalaismaisella sel- 
käänannolla emme totuta lasta kunnioittamaan yhteis- 
hyvää. On toisia keinoja, jotka aikaa voittaen osottau- 
tuvat tehokkaammiksi kuin vitsarangaistus, ja joilla ei 
ole vitsarangaistuksen vahingollisia lisävaikutuksia. 
Vitsalla ja kepillä kasvatamme lapsemme vain orja- 
maisuuteen. Joka lapsena on oppinut pelkäämään kep- 
piä, pelkää täysikasvuisenakin keppiä, olipa se sitten 
poliisinpamppu tai vääpelinkeppi tai kapitalistin nälkä- 

ruoska. Jolta lapsena vitsalla on riistetty oman itsensä 
arvossapitämisen avu, se on myöhemmin hallitsevien 
luokkien arvottomana välikappaleena, joka häpäisee 
itsensä rupeamalla lakonrikkurintoimeen tai muihin 
häpeällisiin puuhiin. Mutta me tahdomme tehdä lap- 
sistamme itsetietoisia, suoria luonteita. Me tahdomme, 
etteivät he pelkää ihmisiä. Me tahdomme, että he tais- 
televat vapauden ja ihmisarvon puolesta. Siksi pois 
vitsa ja keppi ! 



Totuta lapsesi puhumaan oikein! 

Lapsesi sopertelee ensimäisiä sanoja. Sinä aina- 
kin uskot erottavasi sanoja siitä, mitä tulee pienestä 
punaisesta suusta, jossa kaksi pientä helmihammasta 
loistaa. Väitätpä vallan, että lapsi muka selvästi 
sanoo : „Äiti." Mutta kateellinen miehesi kiistää vas- 
taan ja väittää, että lapsi muka vallan selkeästi sanoo: 
,,Isä." Ja kumartuessanne kumpikin puoleltanne pikku 
vuoteen yli, katsotte leikkisä vihaisuus silmissänne toi- 
sianne ja rankaisette vanhempien onnea tuntien toi- 
sianne suudelmalla. 

Mutta pian opit sinä paremmin erottamaan, mitä 
lapsesi sanoo. Sen pienet silmät katselevat joka päivä 
yhä viisaampina maailmaa, ja pienet kauniit korvat 
kuulevat ympäristön äänet. Silmät jäävät katsele- 
maan kellon heiluria, ja sinä sanot siihen: „Tik tak. 
tik tak." Tai ajaa hevonen kilisevä kulkunen aisassa 
ohitse, ja sinä sanot: „Kuule! Mikä se on? Kilin, 
kilin, kilin !" Tai haukkuu koira ulkona, ja kun pienet 

silmät katselevat ympärilleen, vastaat sinä niille: 
„01etko sinä kuullut? Hau hau, hau hau!" Vähitel- 
len oppii pikku olento käyttämään puhe-elimiään ulko- 
maailman esineistä jotakin sanoakseen. Vitkaisaan ja 
vaistomaisesti oppii lapsi tuntemaan kielen itseänsä ja 
ympäristöänsä yhdistävänä osana. Mutta kun sitte 
alku on voitettu, rientää lapsi jättiläisaskelin eteenpäin. 
Kaikki tahtoo se oppia tuntemaan, kaikille esineille, 
jotka se näkee ja tuntee ja kuulee, antaa se nimiä. 
Tällöin voit sinä, nuori äiti, olla lapsellesi suureksi 
avuksi. Tulekin avuksi opinhaluiselle pienelle olen- 
nolle. Sano sille niiden esineiden nimet, joille se nimiä 
vaatii, yksinkertaisin, mutta selvin ja selkein sanoin. 
Saata lapsesi katsomaan suutasi, kun sanot sille jonkin 
sanan. Ennen kaikkea : älä tee sitä suurta ja pahaa vir- 
hettä, jonka monet vanhemmat tekevät iloitessaan siitä, 
että heidän lapsellansa on monia kappaleita tarkotta- 
hiaan omat sanamuotonsa, kun se jonkin sanan lausuu 
aina samalla hassunkurisen väärällä tavalla. Sellaiset 
aikaisimman lapsuuden pahat tottumukset jäävät ihmi- 
seen usein koko hänen elinijäkseen. 



filä luo teennäistä eroa poikien ja tyttöjen välille. 

Sinun kolmivuotias poikasi iloitsee nukesta, joka 
on joutunut hänen käsiinsä, ja hän leikkii sillä rakas- 
tavana ja hellänä. Mutta sinä sanot hänelle: „Tuo 
nyt ei sovi pojalle! Kuinka voit sinä leikkiä 
nukella ! Sehän on vain tyttöjen työtä !" Tai on sinun 



12 



tyttösi villi ja uhkarohkea. Se ei pelkää mitään poi- 
kaa ja eikä väistä uhkarohkeimpia eikä ylimielisimpiä- 
kään kepposia. Poikien parissa viihtyy pikku villikissa 
paraiten, ja voittaa juoksussa ne kaikki. Mutta sinä 
torut: ,,Hyi, häpeä, senkin villi! Sellainen ei sovi 
tytöille !" Miksi teet niin? Etkö sinä itse kärsi kyllä- 
kin raskaasti naisen vuosituhantisesta sorrosta? Etkö 
sinä muiden köyhälistön naisten kanssa taistele naisen 
yhdenvertaisuuden saavuttamiseksi? Älä silloin auta 
syventämään teennäistä eroa, joka on muka vain nai- 
sille sopivan ja muka arvokkaamman miesten työn 
välillä, älä silloin kasvata lastasi vanhoihin ennakko- 
luuloihin, anna silloin poikien ja tyttöjen leikkiä ja 
puuhata yhdessä, niin että heistä kerran tulee hyviä 
toveria. 



ftlä pidä ketään tapsistasi toisia parempana. 

Sinä olet synnyttänyt nuorimman poikasi erikoisia 
tuskia kärsien ja tunnet senvuoksi erikoista rakkautta 
tuota pientä olentoa kohtaan. Niin kauan kuin se on 
avuton ja erikoisesti tarvitsee sinua, saat hoivata ja 
hoitaa sitä erikoisen hellästi. Toiset lapsesi auttavat 
sinua tässä huolenpidossa mielellään; he seisovat sil- 
mät loistavina nuorimman vuoteen ympärillä ja koet- 
tavat koko lapsellisenavuttoman rakkautensa voimalla 
tuottaa pikku veljelle iloa. Mutta kun nuorin tulee 
suuremmaksi, kun se alkaa puhua, juosta ja ajatella, 
eikä sen enään tarvitse turvautua yksinomaan sinuun, 
kun sen sensijaan täytyy oppia olemaan sisarustensa 

kanssa, niin varo silloin osottamasta sille erikoista ja 
huomattavaa hellyyttä. Lapsilla on hienosti kehittynyt 
oikeuden- ja vääryydentunto, ne pitävät helposti jotain 
syrjäyttämisenä, mitä sinä et ollenkaan ole sellaiseksi 
tarkottanut. Ja niin voisi helposti tapahtua, että muut 
lapsesi oppisivat katsomaan parempana pitämääsi lem- 
mittyä karsain silmin. Mutta lemmikki itse joutuu 
helposti vaaraan pitää itseään liian hyvänä ja muita 
parempana, aina vaatimaan itselleen paraat palat ja 
paraan paikan. Mutta ne ovat ominaisuuksia, jotka 
eivät sovi köyhälistön lapselle, josta kerran tulee köy- 
hälistöläinen taistelija. 



Edistä lastesi toimintahalua! 

Sinä olet antanut lapsellesi leikkikaluja ja käännyt 
taas kotiaskareihisi. Mutta lapsesi ei jää leikkimään. 
Se pysyy yhä kintereilläsi, se tahtoo aina tehdä juuri 
sitä, mitä sinäkin teet, se tahtoo sinun kanssasi tomut- 
taa, lakaista, pestä, kuoria perunoita, keittää. Ja sinä 
suutut siitä: „Sellainen tyytymätön lapsi, siinä on 
sillä kaunis nukke, kaunis nukenkeittiö ja rakennus- 
laatikko; mutta sen sijaan että leikkisi niiden kanssa, 
se häärii minun ympärilläni ja häiritsee työtäni, " Se 
ei tosin ole mukavaa, sillä sinulla on paljon puuhaa; 
mutta vahinko on kumminkin vain pieni verrattuna 
siihen vahinkoon, jonka sinun epäystävällisyytesi saa 
lapsessa aikaan. Pahinta ei ole, että se torumisestasi 
itkee eikä siitä huolimatta jää leikkimään nukkensa 

kanssa, ja että sinä nyt vasta oikein tulet pahalle tuu- 
lelle. Mutta kyllä se, että sinä kylmyydellä ja rakeilla 
kuoletat lapsesta ihanan, kauniin taipumuksen, sensi- 
jaan että auringonpaisteella sitä kehittäisit. Lapsi ei 
leiki leikkiäkseen, kuten sinä tuumit, vaan lapsi työs- 
kentelee leikkimällä, se tahtoo leikillään tehdä yhtä 
hyödyllistä työtä kuin sinä kotiaskareillasi. Mutta 
lapsi oppii eninten esimerkistä. Kun se näkee, miten 
sinä puuhaat, niin tahtoo se tehdä samaa, kun se vais- 
tomaisesti tuntee, että se nyt on hyödyllisintä työtä. 
Sen vuoksi et saa epäystävällisyydellä ja väkivallalla 
estää lastasi sinua »»auttamasta", vaan sinun täytyy 
edistää tätä lapsesi toimintahalua. Anna kolmivuoti- 
selle tyttösellesi pyyhinliinankappale ja anna sen puh- 
distaa tuolia. Ja katso silloin lapsukaisesi uutteraa 
kasvonilmettä, ja ellei sinun sydämesi silloin sykähdä 
nähdessäsi kasvonilmeestä ja ryhdistä puhuvaa intoa 
ja toimintailoa, silloin et ole oikea äiti. Me sosiali- 
demokratit pidämme „työtä" jonain suurena ja kau- 
niina. Se on yhteiskunnan pystyssäpysyttäjä. Muo- 
dostaa se niin kauniiksi ja jaloksi kuin vaan mahdol- 
lista, siinä on päämäärämme. Sinä voit auttaa osaltasi 
siinä, kun saatat lapsesi kunnioittamaan työtä. Ei por- 
varillisessa mielessä kunnioittamaan, ei kasvattaak5esi 
lapsesta työorjaa, vaan sosialistisessa mielessä, kehittä- 
mällä työssä ja työnääressä lapsessasi henkeä ja siveel- 
lisiä hyveitä. Siten on tehnyt Pestalozzin Gertrud; 
hän antoi lastensa kehrätä, mutta „ei heidän sielu jensa 
palkkaorjiha' raataa", sillä Gertrud istuu heidän vierel- 
lään ja kertoo heille heidän puuhatessaan. Hän on 
lasten hyvä toveri, ja lasten silmät loistavat. 

Vastaa lapsillesi. 

Sinulle on jo usein sattunut, että olet lapsellesi 
huudahtanut: „Lakkaapa nyt vihdoinkin kysele- 
mästä !" Sinä et enään tiedä sinne etkä tänne. Tuskin 
olet vastannut yhteen kysymykseen, niin kysyy lapsi 
jo toista. Sinä et ollenkaan voi käsittää, miten lapsi 
voi tehdä yhä uusia kysymyksiä. Mutta lapsi ei tiedä 
mitään sinun neuvottomuudestasi. Se kunnioittaa 
sinua äitinään, joka olet antanut hänelle kaiken, mitä 
sillä on, elämän, puhetaidon, ravinnon. Lapsi uskoo, 
että äidin täytyy kaikki tietää ja että äidiltä voi saada 
selvän kaikesta. Älä hävitä lapsesta tätä uskoa äitiin! 
Sinä saat rauhallisesti lapselle myöntää, että et tiedä 
sitä tai tätä, saat neuvoa sen kysymään isältä tai suu- 
remmalta veljeltä. Mutta yhtä et saa tehdä: et saa 
tylsistyttää lapsen tiedonhalua — sillä juuri se ilme- 
nee lapsen kysymyksissä — malttamattomuudella, ty- 
lyydellä ja ivalla. Jos lapsesi kysyy sinulta jotain, 
niin vastaa sille niin hyvin kuin osaat. Siten edistät 
lapsesi henkistä kehitystä ja lisäät sen rakkautta sinuun. 



filä ole ivallinen lapsillesi! 

Iva ja pilkka eivät ole samaa. Hyväntahtoinen 
pilkka, joka ilmenee sanoissa tai ehkäpä vain hymyilee 
silmäkulmasta, on usein hyvä liittolainen kasvatuksessa. 
Lapset eivät mielellään salli itseään naurettavan ja koet- 

tavat senvuoksi välttää isän ja äidin pilkkapuhetta, teke- 
mällä työnsä innokkaasti ja ahkerasti. Mutta iva ei 
ole hyväntahtoinen, vaan sangen epämiellyttävä ja kat- 
kera toveri. Täysikasvuisten taistelussa on se usein 
sangen tarpeellinen. Se on pureva, pelätty ase käytet- 
täväksi vihollista vastaan. Mutta lapsesi parissa ei iva 
milloinkaan ole paikallaan. Ne eivät ole sinun vastus- 
tajiasi, vaan niiden tulee i>lla sinun ystäviäsi. Elleivät 
ne Hitsi ole, nn syy siihen enempi sinussa kuin lapsissa. 
Mutta yitäväli ei saa kohdella ivallisesti, muuten hävi- 
tettiin ystävyys. Siksi iilii ole ivallinen lapsillesi, pie- 
nille ystävillesi t 



Leiki lastesi kanssa 1 

Kaunis neuvo, tuumit sinä. Mutta mistä saan 
aikaa leikkiäkseni lasteni kanssa? Minullahan on tus- 
kin aikaa tehdä tarpeellisimmat kotiaskareet ja täyttää 
tärkeimmät äidinvelvollisuudet. — Sinä olet kyllä 
oikeassa, enkä minä vaadikaan, että sinä tuntikaupalla 
hyödyttömästi temmeltäisit lastesi kanssa. Mutta sil- 
loin tällöin on sinulla toki hetkinen, neljännestuntinen, 
käytettävänäsi, Saathan sinä usein senverran aikaa jaa- 
ritellaksesi naapurivaimon kanssa. Omista tämä nel- 
jännestuntinen toisinaan lapsillesi. Juokse heidän kans- 
saan, laula heidän kanssaan, tanssi mukana piiriä ja 
ota muuten osaa lasten omiin leikkeihin. Kas, miten 
silloin piettdkaistesi silmät rupeavat loistamaan ! Minkä 
arvon saakaan leikki heidän mielestään, kun siinä äiti 
on mukana ! Miten kiitollisia ovat he sinulle siitä, että 

tulit heidän seuraansa. Ja jos aikasi on lopussa, sano 
heille, että sinun taasen täytyy ryhtyä askareihin, koska 
he muuten eivät saisi syömistä tai koska Hannun muu- 
ten täytyisi pitää rikkinäisiä housuja ja Liisan olla 
reikä sukassa. Sen he ymmärtävät ja antavat, tosin 
murhemielin, sinun lähteä työhösi. Mutta he iloitsevat 
jo nyt ensi kerrasta, kun sinä taas sanot heille : Tulkaa, 
äiti leikkii teidän kanssanne ! 



Ole kärsivällinen! 

Lapsesi on vallaton ja tottelematon. Jo sata ker- 
taa olet sinä kieltänyt sitä jostakin, ja se tekee kiel- 
lettyä kumminkin yhä uudestaan. Se ei saa roiskia 
vedessä. Miten usein oletkaan sanonut sen tyttärellesi. 
Vielä puolen tuntia sitte. Ja nyt näet sinä sen tuolla 
ulkona lätäkössä, jonka sade juuri on laittanut, iloisena 
tepastelevan. Vesi roiskuu korkealle, sukat ja vaat- 
teet ovat läpimärkiä. Sinä huomaat sen pelästyen, ja 
veri nousee päähäsi. Äkäisen suuttuneena et sinä ol- 
lenkaan huomaa, miten lapsesi silmistä loistaa mitä 
suurin ilo. Sinä näet vain märät sukat ja kengät ja 
vallattoman, tottelemattoman lapsen. Ja sinä suutut 
ja tuskastut, ja sinä huudat lapsellesi ja rankaiset sitä 
kovin: „Miten usein olen minä kieltänyt sinua sellai- 
sesta, sinä olet paha lapsi, minä en voi ollenkaan sinua 
kärsiä. Mitä sinustakin kerran mahtaa tulla!" 

Rauhaton, kiihtynyt äiti! Lapsesi ei ole sen pa- 
hempi kuin kaikki muutkaan lapset. Sillä tosin ei ole 
lakikirjaa vakinaisesti mielessään. Ja terveyssääntöjä 

vielä vähemmän. Onneksi ei ! Olisi muuten hullusti 
lapsen laita, se olisi nenäkäs terhentäjä, jos se joka 
askeleella ja joka kädenkäänteensä aina ensin ajattelisi 
niitä satoja ja tuhansia nuhteita, joita isä ja äiti hänelle 
vuosien kuluessa ovat antaneet — harvoin rauhaisina, 
enimmäkseen äkeissään. Kysypä itseltäsi, äiti, ajatte- 
letko sinä itse kaikessa, mitä teet, joka kerta edeltä- 
käsin tarkoin, saatko sen tehdä vaiko et. Mitä teh- 
tävää olisi kasvattajalla, joka sinulle jokakerta tahtoisi 
huudahtaa: Sitä et saa tehdä, miten usein olenkaan 
sinulle sanonut, että se on väärin ! 

Pitääkö sinun nyt antaa lapsesi rauhassa edelleen 
tepastella vedessä ? Eipä suinkaan ! Sinun tulee hakea 
se pois, sinun pitää sitä nuhdellakin, mutta vain lyhyin, 
vakavin sanoin ja noin pelottavassa määrässä siveelli- 
sesti suuttumatta. Et saa kamalasti huutaen hävittää 
lapsesta uskoa itseensä. Lapsen tarvitsee ja sen täytyy 
tuntea, että se on tuottanut vanhemmillensa surua. Lap- 
sen täytyy oppia tottelemaan. Lapsi täytyy opettaa 
karttamaan pahaa, väärää, sopimatonta ja vaarallista. 
Mutta sinun ei pidä koettaa saavuttaa sitä muutamilla 
kiihtyneillä, kiihtymyksentilassa singotetuilla kielloilla 
ja käskyillä. Levollisella, johdonmukaisella totuttami- 
sella, lyhytsanaisella varmuudella saavutat sinä paljon 
enemmän kuin suuriäänisellä torumisella ja intohimoi- 
silla manauksilla ja huudahduksilla. Äidin täytyy olla 
kärsivällinen. Kärsimättömästi nykien ja repien et 
sinä saa nuppua kukkimaan, vaan hävität sen. Jos 
lapsesi, henhoh ihmisnupun, kerran toivot kauniina kuk- 
kivat, niin et saa sitä nykiä ja repiä, vaan opettele kär- 
sivälliseksi ! — 

Noudata siisteyttä ja järjestystä! 

Sinä vastaat ehkä loukkaantuneena, että sinä olet 
siisti. Mutta etkö sinä taasen eilen aamulla kiinnittä- 
nyt lapsesi nuttua neulalla, sen sijaan että vihdoinkin 
olisit siihen neulonut puuttuvan napin ? Etkö sinä taa- 
sen tänä aamuna siivonnut tupaa vain päällimmiten, 
tarkastamatta perinpohjin nurkkia ja siivoamatta likaa 
ja tomua sohvan ja kaapin alta? Oletko sinä tänään 
päivällistä syödessä lähettänyt lapsesi pöydästä ja käs- 
kenyt pesuvadille, kun se kädet mustina ja likaisina 
aikoi syömään? Onko pesukaapissasi kaikki paikoil- 
laan järjestyksessä ja löydettävissä, vai onko kaikki 
vielä sellaisessa epäjärjestyksessä kuin eilen joutuivat 
sinun hakiessasi pyyhinliinaa ? Onkohan sukassasikin 
vielä ne lävet, joille lapset jo toissapäivänä nauroivat, 
kun kenkä oli pudonnut jalastasi? Sinulla ei ole ollut 
aikaa sanot sinä. Ja sinä tiedät, että minä tunnen 
köyhän, kärsineen köyhälistöläisvaimon vaivat, rasituk- 
set, kiireet ja annan arvon niille ja senvuoksi paljon 
käsitän ja annan anteeksi. Mutta eikö sinulla eilen 
ollut aikaa antaa kielevän naapurivaimon kertoa sinulle 
puolen tuntia kadulla jos jonkinlaista juorua? Ja eikö 
toisella naapurivaimollasi ole vielä aikaa, vaikka hä- 
nellä on yhtä lasta enemmän kuin sinulla, käydä sään- 
nöllisesti työväenyhdistyksen naisosaston kokouksissa? 
Ja — ennen kaikkea — etkö sinä tahdo, että lapsesi kai- 
kissa suhteissa noudattaisivat järjestystä ja puhtautta? 
Mutta sen saavuttamiseksi ei ole parempaa keinoa kuin 
äidin oma esimerkki ja lasten ankara totuttaminen jär- 

jestykseen aikaisimmasta nuoruudesta alkaen. Vain 
siinä tapauksessa, että sinä et itsellesi anna anteeksi 
mitään epäjärjestystä ja itse pidät tarkkaa vaaria siis- 
teydestä, on sinulla oikeus vaatia lapsiltasi järjestyk- 
sen rakkautta ja siisteyttä. 



Pubu totta! 

Se kuulostaa epäkohteliaalta, tunnen sen kyllä. 
Mutta tämä epäkohteliaisuus on höyhenen kevyttä ver- 
rattuna siihen ajatuksettomaan valheellisuuteen, jolla 
moni äiti vierottaa lapsen itsestään. Sinä kuljet raitio- 
tievaunussa. Konduktööri aikoo antaa sinulle kaksi 
pilettiä, toisen sinulle ja toisen lapselle. Mutta sinä 
kiellät: lapsi ei ole vielä neljän vuoden vanha ja pääsee 
piletittä. Konduktööri vitkastellen tottelee. Mutta 
hän heittää sinuun silmäyksen, joka saattaa sinut ilkeän 
tunteen valtaan. Sinä tunnet, ettei hän usko sinua, 
mutta hän ei tahdo tehdä asiata siitä. Olet iloinen, 
kun vihdoin voit poistua vaunusta. Mutta nyt kysyy 
lapsesi: „Äiti, olenhan minä jo täyttänyt neljä vuotta; 
syntymäpäivänihän oli jo pääsiäisenä, ja nythän on jo 
kesä, miksi et sanonut sitä tuolle miehelle ?" Mitä 
vastaat lapsellesi? Että olet valehdellut kymmenen penr 
nin tähden? Että hänen ei muka pitänyt huomata pe- 
tostasi? Mitä siitä, pikku asia, ajattelet sinä, raitiotie- 
yhtiö on Icyflin rikas, ja minä olen köyhä. Mutta siitä 
ei ole kysymys. Sinä olet joutunut pulaan lapsesi näh- 
den. Ja pahalla tavalla. Sinä olet myöskin antanut 

lapsellesi huonoa esimerkkiä. Sillä mitä äiti tekee, sitä 
saa lapsikin tehdä, niin ajattelee se. Ja tekee siinä 
oikein ! 

Sen vuoksi ole varovainen, köyhälistöläinen äiti! 
Me tahdomme ihmisiä, jotka rakastavat totuutta enem- 
män kuin mitään muuta, jotka voivat vapaasti ja avoi- 
mesti katsoa silmiin ketä hyvänsä. Sen tähden täytyy 
meidän totuttaa lapsemme ehdottomaan totuudenrak- 
kauteen. Mutta sinun oma esimerkkisi — sen sanon 
yhä uudestaan — on paras kasvattaja. Älä riistä lap- 
seltasi uskoa, että sinä olet totuus itse. On niin kau- 
nista, kun lapsi luottavaisena kohottaa kysyvät viatto- 
mat silmänsä äitiinsä. Älä turmele itseltäsi tätä jaloa 
iloa. Ole totuudellinen ! 



Ole johdonmukainen! 

Olet suuttunut lapseesi. Tänään on se jo taas 
unohtanut, mitä sinä eilen sanoit sille. Sen pitää tehdä 
koulutyöt heti päivällisen jälkeen. Mutta kun on illalli- 
sen aika, ei se vielä ole tehnyt kynänpiirtoakaan. Sen 
pitää ennen nukkumaanmenoa puhdistaa jalkineensa. 
Seuraavana aamuna näet sinä sen kaikessa kiireessä 
töhrivän kenkiänsä. Sen pitää päivällä kattaa pöytä. 
Mutta kun isä tulee kotiin, täytyy sinun vasta hakea 
huikenteleva lapsesi kadulta. Sinä torut sitä kovasti ja 
ylenmäärin ja unohdat kumminkin taasen saman päi- 
vän ikäpuolella muistuttaa sitä koulutöistään; ja sinä 
unohdat samana iltana kysyä, ovatko kengät puhdis- 

tettuina nurkassa; ja sinä unohdat seuraavana päivänä 
oikeaan aikaan muistuttaa lastasi eilisestä epäjärjes- 
tyksestä. 

Ja siksi ei lapsesi ole yksin syypää. Sinullakin on 
osasi syystä, vieläpä suurempi. Kasvattajan tulee olla 
johdonmukainen, aina turhantarkkuuteen asti. Ei ole 
mikään sattuma, että useimmilla opettajilla ja opetta- 
rilla on turhantarkkuuden piirre olemuksessaan. Kut- 
sumus vaikutttaa sen. Kasvattaja, siis myöskään äiti, ei 
saa harmistua siitä vaivasta, mikä on totuttaessa tyynen 
levollisena ja ankaran säännöllisenä lapsia järjestyk- 
seen. Ellei sinulla itselläsikään ole niin paljon pontta 
ja johdonmukaisuutta, että itse voit tiukasti noudattaa 
itse asettamiasi kotilakeja, miten voit silloin ihmetellä, 
jos sinun tottumaton, kepeäjalkainen lapsesi niiden yli 
hyppää? Mutta jos sinä lapsesi pienestä alkaen joh- 
donmukaisesti ja ystävällisesti totutat niiden lakien alle 
alistumiseen, jotka ovat välttämättömiä järjestetyn, 
rauhallisen perhe-elämän saavuttamiseksi, niin on 
sinulla itselläsi ja tapsillasi siitä iloa. Sinun ei tarvitse 
suuttua lapsesi muistamattomuudesta, eikä lapsesi 
tunne pieniä velvollisuuksiaan nureksien kannettaviksi 
päivittäin uudistuviksi rasituksiksi ja rangaistuksiksi, 
vaan mielellään tehtäviksi itsestäänselviksi välttämättö- 
myyksiksi. 



Punnitse sanasi. 

Miehesi On suututtanut sinut. Ei vain niin sivu- 
mennen ja pahatta tarkotuksetta, kuin helposti tapah- 
tuu kotoisen yhdessäolon kulussa. Hän on tahtonut 



23 



loukata sinua, ja sinä olet tuntenut, miten hän iloitsi 
voidessaan loukata sinua sydämesi sisimpiä myöden. 
Hän unohti täydellisesti, mikä hänen velvollisuutensa 
sinua, tasa-arvoista elämänkumppaniaan, toveriaan, 
kohtaan oli. Hän näki sinussa vain alempiarvoisen vai- 
mon porvarillisessa mielessä, hyvän lapsia synnyttä- 
mään ja sukkia parsimaan. Juopuneessa himossaan 
vaati hän sinua alistumaan hänen tahtoansa noudatta- 
maan. Sinä käännyit pois. Sinä vaadit häneltä osaasi 
viikkopalkasta, mutta hän rupesi raa'aksi ja pahoin- 
piteli sinun sieluasi, ehkäpä ruumistasikin. 

Mitä pitää sinun tehdä? Täytyykö sinun kristilli- 
sesti alistua ja porvarillisen avioliiton lakien mukai- 
sesti taipua? Pitääkö sinun polvistua suuttuvan puo- 
lisosi eteen ja koettaa vaatimattoman nöyränä ja pal- 
velevaisena voittaa hänen hänen itsensä halventamaa 
rakkauttaan. Ei, sitä ei sinun pidä tehdä. Sinun pitää 
ylpeänä kohota, sinun pitää terottaa hänelle arvoasi, 
sinun pitää hänelle sanoa, miten vähän hän sellaisina 
hetkinä osottaa olevansa sosialidemokratin kunnian 
arvoinen. 

Mutta vielä yhtä sinä et saa tehdä. On äitejä, 
jotka kutsuvat lapsensa todistajiksi kärsimälleen vää- 
ryydelle. Kun heidän sielunsa on täynnä suuttumusta 
vääryydellistä, juopunutta tai pikkusydämistä miestä 
vastaan, niin näyttävät he miestä sormella ja syyttävät 
häntä lastensa edessä: katsokaa, tuo on teidän isänne, 
tuo on sosialidemokrati ! 

Älä tee niinkuin nämä äidit! He unohtavat, että 
ihminen tunnustautuessaan sosialidemokratiksi ei sa- 
malla tule synnittömäksi, moitteettomaksi ihmiseksi. 

He unohtavat, että miehen huonoja ominaisuuksia ei 
saa laskea sosialismin syyksi. He unohtavat ennen- 
kaikkea, että he rikkovat lapsiaan kohtaan, asettaessaan 
sosialismin suuren, vapauttavan maailmankatsomuk- 
sen väkinäiseen ja luonnottomaan yhteyteen inhimil- 
listen heikkouksien kanssa ja että he siten halventavat 
sosialismin arvoa lastensa silmissä. Lapsi ajattelee hel- 
posti : „Kun isä on sosialidemokrati, on hän huono ja 
kohtelee äitiä epäystävällisesti. ,, Sitä et sinä ole syyt- 
tämiselläsi tahtonut. Mutta sinä voit helposti kylvää 
sellaisen pahan ja vaarallisen siemenen, ellet punnitse 
sanojasi. Suuttuneenakin harkitse sanasi, ennenkuin 
päästät ne suustasi. 



Opi kärsimään vastustusta. 

Sepä on kaunis neuvo, ajattelet sinä. Lapseni vas- 
tustustako minun pitää kärsimän? Ole huoletta, minä 
en tahdo, että lapsi on uppiniskainen ja itsepäinen ja 
että se vastustaa äidin tai isän jokaista määräystä ja 
jokaista opetusta epälapsellisen viisaasti ja nenäkkäästi 
vastailee vanhemmilleen. Sellaiset lapset ovat sietä- 
mättömiä ; ellei heitä nuorina totuteta tästä pahasta omi- 
naisuudesta, tulee heistä myöhemmin ajatuksettomia, 
suulaita lörpöttelijöitä, ihmisiä, jotka eivät köyhälistön 
vapaustaistelussa ole minään mieluisana lisänä. Mutta, 
köyhälistöläinen äiti, on toisenlaistakin lasten vastus- 
tusta. Lapsesi kuulee sinun lausuvan jotain, jota sillä 
hetkellä et sen tarkemmin ajatellut; tai annat sinä lap- 
selle tehtävän, vaikka isä edellisenä päivänä on sanonut 

ettei tämän lapsen, vaan veljen tai sisaren pitää se 
tehdä; tai kerrot sinä jotain kouluaikasi tietoja, kun 
sen sijaan lapsesi on asiat oppinut toisin ja oikeammin 
koulussa; tai epäilee lapsesi jonkin sinun määräyksesi 
oikeutta; tai uskoo se voivansa suorittaa jonkin tehtä- 
vän paremmin omalla, itse harkitsemallaan keinolla kuin 
sinun neuvomallasi. Sellaisissa tapauksissa pitää sinun 
— ei aina, mutta enimmäkseen — oppia kärsimään 
vastustusta. Vastustus ei ole silloin epälapsellista vii- 
sautta, vaan se johtuu lapsen hengen ensimäisistä yri- 
tyksistä kulkea omia teitä ; se on lapsen heräävän arvos- 
telun, alkavan itsetunnon merkki. Se on kai myöskin 
hiljaista kapinoimista auktoritetia vastaan, lapsellinen 
koe lausua vastalause käskevän viisasta, lapsen usein 
rehellisesti ja hyvällä syyllä vihaamaa aikuisten kaikki- 
valtaa ja ylemmyyttä vastaan. Silloin on sinun joka 
eri tapauksessa varovaisesti punnittava, ettet tylyllä 
nuhteella, ja jyrkällä lapsellisen vastustuksen tukahut- 
tamisella tuhoa lapsesta hyviä taipumuksia. Hyviä tai- 
pumuksia] Sillä me sosialidemokratit haluamme, että 
meidän kannattajamme „ vastustavat" kaikkea, missä 
vaan kohtaavat vääryyttä tai vääryydellistä tai valheel- 
lista. Kun tukahutamme väkivaltaisesti lapsistamme 
vastustuksenhengen, kun totutamme heidät sokeaan tot- 
televaisuuteen, niin eivät he myöhemmälläkään ijällään, 
täysikasvuisina, osaa vastustaa. Mutta sellaisia selkä 
rangattomia olentoja et sinä tahdo tehdä lapsistasi. 
Siksi : älä kärsi kaikkea vastustusta, muuten tulet lap- 
sesi orjaksi ; mutta opi myöskin vastustusta kärsimään. 

filä pelota mustalla miehellä! 

Sinun pieni kaksivuotiaasi ei vielä osaa pelätä. Se 
tarttuu vihaista koiraa turkkiin, ja se menee pelkää- 
mättä pimeään huoneeseen. Mutta sinä karkotat tie- 
tämättömyydessäsi siitä tämän kauniin pelkäämättö- 
myyden. Sinä uhkaat lastasi, kun se on vallaton: 
,, Odota, pian suljen minä sinut pimeään kellariin, sil- 
loin tulee musta mies ja ottaa sinut mukaansa/' Ja kun 
sinä pian senjälkeen menet pimeään viereiseen kama- 
riin, ei lapsesi juokse perässäsi, kuten ennen. Se jää 
peloissaan seisomaan ovelle ja katsoo levottomana, tu- 
leeko musta mies. Mutta sinä torut myöhemmin pel- 
koa lastasi, joka ei uskalla yksin jäädä kamariin. Mutta 
sinua itseäsi pitäisi torua, tai sinun vanhempia lapsiasi, 
tai taitamatonta, epäystävällistä naapurinvaimoa. Älä 
siis uhkaa mustalla miehellä ja muilla aaveilla; vaan 
kasvata lapsesi pelkäämättömiksi ja urhoollisiksi. 



ftlä hemmottele lastasi! 

Lapsesi on loukkaantunut, tai on se likistänyt sor- 
mensa, tai on se pidellyt veistä ja siinä varomattomana 
veistänyt sormeensa. Nyt tulee se kovasti huutaen 
luoksesi. Vallankin kun verta juoksee, on huuto suuri. 
Silloin et sa^ välinpitämättömänä jättää huomaamatta 
lapsesi todellista kipua; sinä et myöskään saa ruveta 
huutamaan lujempaa kuin lapsi, tai taas lähettää sitä 



27 



pois, jos se tulee sopimattomalla hetkellä. Vaan sinun 
tulee avoimin silmin ja avoimin korvin ottaa huomioon 
lapsesi valitukset. Mutta varo silloin hemmottele- 
masta lastasi. Sinä et saa ottaa jokaista lapsen pientä 
valitusta niin vakavalta ja vaikealta kannalta, kuin lapsi 
ymmärtämättömyydessään sinulle esittää ja itkien va- 
littaa. Jos sinä otat lapsesi, aina kun sitä vähäisenkin 
sattuu, syliisi, säälittelet sitä surkealla äänellä ja liiot- 
telet koettaessasi kipua lievittää, tulee lapsestasi ennen 
pitkää heikko raukka, joka on riippuvainen pikkusei- 
koista ja ulkonaisista asianhaaroista, joka jokaisen 
odottamattoman ruumiinsa tai sielunsa hyvinvoinnissa 
tapahtuvan häiriön johdosta joutuu tasapainostaan, 
jonka vuoksi tietysti haaskaantuu tavattoman paljon 
aikaa, ennenkuin tasapaino jokaisen pienen häiriön jäl- 
keen taasen palaa. Sellaiset voivottelijat ja veltturit 
eivät hyödytä taistelevaa luokkaa ensinkään. Me tar- 
vitsemme miehiä ja naisia, jotka „eivät ole joka tuulen 
heiteltävinä", jotka voivat voittaa ruumiin ja sielun 
kärsimyksiä, kun asia niin vaatii. 

Kun lapsesi on pudonnut tuolilta ja alkaa itkeä, 
niin älä nosta itse heti sitä ylös, vaan koeta saattaa se 
omasta yrityksestään nousemaan. Kehota sitä nouse- 
maan ja tulemaan sinun luoksesi, sillä — sano sille 
niin — sieltä lattialta et voi nähdä, onko päähän tullut 
kuhmu. Jos se itkien tulee luoksesi, niin anna sen 
näyttää sinulle tarkkaan paikka, johon tekee kipeätä. 
Usein itkee lapsi vain pelästyksestä, vaikkei tunnekaan 
mitään kipua. Jos huomaat, että ei ole kysymys mis- 
tään vakavasta loukkaantumisesta, niin johda pienen 
kirkujan mieli pois kivunajatuksista. Anna sille suuk- 

konen kipeälle paikalle. Usein riittää tämä yksinker- 
tainen keino lakkauttamaan kyyneleet. Tai silitä kä- 
delläsi kipeätä paikkaa ja tee sellainen liike kuin ottaisit 
kivun nyrkkiisi; heitä se sitte tarmokkaalla liikkeellä 
akkunasta ulos tai pistä uuniin. Tämä yksinkertainen 
keino saa usein ihmeitä aikaan. Olen kyyneleisten kas- 
vojen äkkiä nähnyt kirkastuvan, kun yhdessä olemme 
heittäneet kivun akkunasta ja ohiajavan raitiovaunun 
täytyi viedä se mennessään : „Kas, mutta rupee se nyt 
ihmettelemään, kun yhtäkkiä saa lapsen kuhmun ne- 
nälleen \" — ja raitiovaunun kadotessa näkyvistä on 
myöskin kivuntunto hävinnyt lapsen tietoisuudesta. 

Suurempiin lapsiin nähden on sinun vedottava nii- 
den kunniantuntoon, poistettuasi tai lievitettyäsi niiden 
vaivan syyn, ehkä vertavuotavan haavan, pitkittä pu- 
heitta ja päättävästi. Pojan, joka tahtoo olla urhoolli- 
nen, täytyy osata niellä kivut tiehensä ; tytöllä on myö- 
hemmin kestettävä niin paljon kipua, että tämä pikku 
asia sen rinnalla ei merkitse mitään; mitähän sanoisi 
naapurin Kalle, kun kuulisi suuren Jussin ulvovan niin 
kamalasti; hänen pitäisi ottaa esimerkkiä isästä, jonka 
käsi on joutunut koneeseen ja joka tuskin väräytti kas- 
voj ansakaan, kun lääkäri sitte leikkasi lihansiekaleet 
pois. Niin on joka perheessä lähtökohtia lohdutukselle 
yllin kyllin. Siis : ei pidä olla sydämetön ja välinpitä- 
mätön lapsien kyynelien suhteen, vään on ne pian koe- 
tettava saada vuotamasta lakkaamaan ja saada lapset 
niin karaistuksi, että kyyneleet eivät rupea vuotamaan 
kaikista pikku syistä. 

Kasvata lapsesi totuudenrakkauteen. 

Sinun lapsesi on valehdellut, valitat sinä. Mutta 
onko sitten todellakin kysymys valheesta? Eikö se ehkä 
ollut vain jotakin perätöntä? Tai ehkä vain pelkkää 
mielikuvitusta ? Harkitse tarkasti ennenkuin ryhdyt 
toimenpiteisiin. On lapsia, joilla on niin eloisa mieli, 
että he näkevät kaikki asiat aivan toisessa valossa kuin 
toinen rauhallinen lapsi. Mielikuvitusrikas lapsi liiot- 
telee helposti, se on ilossa ylenpalttinen, mutta se tun- 
tee myöskin vaaran paljon suuremmaksi kuin se todelli- 
suudessa on. Puhelias pikku suu ilmaisee tämän suu- 
remmaksi kuvitellun vaaran sellaisena. Turhantarkka 
tai „ankara" äiti uskoo tämän viattoman ja tiedottoman 
Hiottelun vuoksi täytyvänsä valittaa lapsen valhetelleen. 
Mutta sinä teet kovin helposti lapsellesi väärin sitä siitä 
nuhdellessasi. Yhtä vähän saat lastasi katkerasti torua 
ja rankaista, jos se pelosta tai häpeästä ehkä joskus ei 
aivan tarkkaan pysy totuudessa. 

Etkä sinä sittenkään saa sietää valhetta etkä perät- 
tömien puhumista. Jo niiden alkuja täytyy sinun ryh- 
tyä vastustamaan. Mutta ei käyttäen kovaa armotto- 
muutta ja osottaen suurta siveellistä suuttumusta. 
Mutta kyllä sydän täynnä rakkautta ja oikean tuskan 
ilme kasvoillasi. Anna lapsesi nähdä ja tuntea, miten 
kovasti se on valheellisuudellaan loukannut sinua ; saata 
hänet ymmärtämään, että pahatyö, jota hän valheellaan 
koetti peitellä, ei olisi sinuun niin koskenut, kuin valhe 
on tehnyt; sano sille, että se valheella on tahrannut 
pienen lapsensydämensä ; herätä lapsessasi urhoollisuu- 

clentunne, niin että se ennen on valmis kantamaan pa- 
himman kuin turvautuu valheeseen. Mutta ennen kaik- 
kea : osota lapsellesi tässäkin suhteessa aina parasta esi- 
merkkiä. Me tarvitsemme miehiä ja naisia, jotka sa- 
novat asian sellaisena kuin se on." Herätä sen vuoksi 
jo lapsissasi rohkeutta ja voimaa, niin että he aina, 
joka paikassa ja jokaiselle sanovat totuuden. 



ftlä ylpeile tapsistasi. 

On äitejä, jotka jokaiselle, joka tahtoo, mutta 
myöskin jokaiselle, joka ei tahdo heitä kuulla, kertovat 
lastensa erinomaisuudesta ja niiden ihmeellisistä omi- 
naisuuksista. Kukaan muu lapsi ei ole niin viisas kuin 
hänen oma lapsensa, kukaan toinen ei niin rakas ja 
niin kaunis kuin hänen oma poikansa tai tyttärensä. 
Mutta joka nämä lapset tarkemmin tuntee, tietää, että 
he eivät ainoastaan ole tavallisia keskinkertaisia lapsia, 
vaan että heissä vanhempiensa turhamaisuuden vuoksi 
on jo arveluttava määrä itserakkautta, nenäkkyyttä ja 
itsepäisyyttä. Sellaiset lapset ovat sietämättömiä, ja 
joskin vanhempien hyvät ystävät vanhempien kuulten 
ovat lausumatta arvosteluaan, niin ivaavat ja moittivat 
he vanhempien selän takana usein sitä epäystävällisem- 
min vanhempien apinarakkautta ja tämän väärän suun- 
nan saaneen rakkauden hemmoteltuja ja kuviteltuja 
hedelmiä. ? 

Köyhälistöläisen äidin tulee tietysti rakastaa las- 
taan osottaen sille kaikkea hellyyttä ja sydämellisyyttä, 

jota äidinsydän kykenee osottamaan. Hän saa myös- 
kin itsekseen ylpeillä lapsestaan, jos se todella on kel- 
vollinen ja lujaluontoinen; ja sietää myöskin mielellään 
vaatimattoman kiitoksen sanan, kun se tulee täydestä 
rakastavasta sydämestä. Mutta köyhälistön äidistä ei 
koskaan saa tulla lörppösuista omien lastensa ylistäjää, 
eikä hän saa sellaisena esiintyä ainakaan lasten läsnä- 
ollessa. Hän kasvattaa siten itserakkaita isotteli joita, 
joita paitsi köyhälistön vapaustaistelu voi sangen hyvin 
olla. Me tarvitsemme taistelijoita, jotka tekevät täyden 
velvollisuutensa, pitämättä sen vuoksi suurta ääntä, 
miehiä ja naisia, jotka rauhaisan varmoina käyvät tie- 
tänsä, antamatta ylistyksen tai moitteen saattaa itseään 
harhaan. 



Mene lapsinesi vapaaseen luontoon! 

Tiedän kyllä, että sinulla ei siihen ole paljon eikä 
usein aikaa. Mutta silloin tällöin, ehkä sunnuntaina, 
riittää sinulta hetkinen lastesi varalle. Silloin ota lap- 
siasi kädestä, ja riemuiten tulevat ne mukaasi. Mutta 
älä seuraa leveillä valtakaduilla vaeltavien parvea, vaan 
etsi teitä, joilla sinä lastesi kanssa olet yksin. Vapaassa 
luonnossa tulee sydän ja mielikin vapaammaksi. Joka- 
päiväiset painavat ajatukset haihtuvat mielestäsi. Näet 
itsesi ja lapsesi toisessa valossa. Voit kärsiä niiden 
lörpöttelyä ja kyselyjä paljon paremmin kuin ahtaassa 
tuvassa. Sitte ohjaa lastesi katse ympäristön esineihin, 
puhu heidän kanssaan niistä, vastaa heidän kysymyk- 
siinsä niin hyvin kuin osaat. Sellainen kävelylläkäynti 

virkistää sinua ja kehittää lapsiasi. Kun kevät lähes- 
tyy ja sen mukana kauniit päivät tulevat, niin käytä 
niitä ja mene lapsinesi vapaaseen luontoon! 



filä pidä melua melusta. 

Sinun lapsesi syöksyvät tupaan — meluten vaati- 
vat ne päivällistään. Sinä annat niille — meluten otta- 
vat ne sen vastaan. Sinä lähetät ne puutarhaan — me- 
luten rientävät ne ulos. Sinä katselet niitä ikkunasta 
— meluten telmäävät ne siellä. Ja huoahtaen valitat 
sinä : Jospa ne eivät meluaisi niin kovasti ! Tai pidät 
sinä vielä suurempaa melua kuin ne: „01etteko hiljaa, 
teidän täytyy olla hiljaa !" Mutta siitä ei ole mitään 
hyötyä. Sinä et voi tehdä lapsistasi, jos ne ruumiiltaan 
ja hengeltään ovat terveitä, hiljaahiipijöitä, paikallaan- 
istujia ja kuiskuttelijoita. Lapsen luonnossa on tuol- 
lainen puuhansa ohella meluaminen. Lapsi rakastaa 
selviä piirteitä maalauksessa ja heleäkaikuisia torven- 
ääniä musikissa. Se pitää itseään sankarina, kun se 
korottaa äänensä niin suureksi, että ihmiset hämmästy- 
vät tai ehkäpä vallan pelästyneinä katsovat, missä sel- 
lainen pikku kirkuja on. Lapsi ilmaisee iloisesti kir- 
kaisten riemunsa. Se ei melua melutakseen, vaan se 
käyttää melua iloitessaan ja kipua tuntiessaan avuksi 
muille ilmaisukeinoilleen. 

Mutta 'silti ei sinun pidä sietää kaikellaista lastesi 
melua. Sinulla on oikeus saada levätä, kuten lapsilla 
on oikeus saada meluta. Vaadi leposi, kun sitä tar- 

vitset, ja pakota siinä tapauksessa hyvyyttä ja vaka- 
vuutta käyttäen lapsesi olemaan hiljaa. Mutta älä toru 
aina ja joka paikassa lapsia meluamisesta. Kun melu 
pysyy sopivissa rajoissa, on se tervettä, ja kun sitä sil- 
loin tällöin siedät kärsivällisesti, niin antavat myöskin 
lapsesi toisella kertaa sitä kärsivällisempinä sinun mie- 
lesi mukaan levätä. 



Suojele kasvia ja eläimiä! 

Sinä kuljet lapsinesi niityn yli ja metsän poikki. 
Iloisina juoksentelevat lapset edelläsi. Milloin tien 
vasemmalta, milloin oikealta puolen taittavat ne kukan, 
jonka ilosta loistavin silmin tuovat sinulle. On kyllä 
kaunista poimia yksinkertainen kedonkukkakimppu ja 
koristaa sillä huone. Mutta ei ole kaunista, että lapset 
valikoimatta ja tarkotuksettomasti repivät kaikki kukat 
ja heittävät ne sitte taas pois, heti kun jokin muu kiin- 
nittää heidän mieltään. Varjele lapsesi sellaisilta 
pahoilta tavoilta! Opeta ne kunnioittamaan hiljaista, 
turvatonta kasvia, joka on kestänyt pitkän ja vaikean 
elämisentaistelun, ennenkuin se voi avata hennon kuk- 
kansa auringolle. Opeta lapsesi myöskin inhoamaan 
raakaa, tunteetonta eläinrääkkäystä; opeta niille, että 
eläimellä on oikeus elää, mutta että meillä ei ole 
oikeutta kiusata toista luontokappaletta omaksi huvik- 
semme. 

Opeta lapsesi tutkistelemaan itseänsä. 

Lapsesi ovat riidelleet. Niin tekevät he usein, ja 
sinä olet kovin pahoillasi siitä. Mutta rauhotu : lapset, 
jotka silloin tällöin — kuvaannollisesti tai todellisesti 
— eivät ole joutuneet toistensa tukkaan, ovat joko 
sairaita tai uneliaita, tai ovat he koreita mallilapsia, 
joita en tahtoisi sinulle toivottaa. Riitelyssä ilmenee 
lapsen luonne ja mielenlaatu, joskin rajuna eikä aina 
kauniissa muodossa, lapset tahtovat pienen, uppiniskai- 
sen personallisuutensa voimalla voittaa vastuksia, joita 
on heidän toiveidensa tiellä. Tosin älä teennäisesti 
synnytä riitaa äläkä kiihota jo syntynyttä; tosin eivät 
lasten kinastelut olet iloksi korville eikä hermoille, 
tosin pitää sinun mahdollisimman pian saada riita lak- 
kaamaan. Usein voi sen saada aikaan vain mahti- 
sanalla; mutta parempi on, että koetat saada selville 
kinastelun syyn ja poistat sen muutamilla määräävillä 
toimenpiteillä maailmasta. Mutta parasta on, jos siinä 
onnistut, saattaa riitelevät lapsesi itse keskenään sopi- 
maan. Erota ne joksikin aikaa — pian pyytävät ne 
ikävöiden päästä toistensa luo. Tai aseta toinen molem- 
mista riitapuolista tuolille ja sano toiselle, että hänen 
pitäisi mennä pyytämään toista taas yhteisesti leikki- 
mään. Silloin on vaikea taistelu kysymyksessä. Kat- 
seet käyvät ikävöiden toisesta toiseen. Sen, jonka val- 
lassa on vapauttaa toinen, täytyy ensin voittaa sisäinen 
uppiniskaisuutensa. Niin vaikeaksi kuin se tuleekin, on 
se kumminkin aina helpompaa, kuin leikkiä pitemmän 
aikaa yksin ja nähdä leikkitoverin istuvan yksin tuolilla. 

Vähitellen sulaa ynseys, ja pieni ynsästelijä lähenee 
tuolia, ja vihdoin ojentaa riitatoverille sovinnonkäden 
yhteisen leikin aikaansaamiseksi. Tällä sielullisella 
tapausten kululla on tärkeä kasvatuksellinen merkitys. 
Lapsi rupee neuvottelemaan itsekseen, se oppii ajattele- 
maan suhdettaan pieneen lähimäiseensä ; se tuntee riip- 
puvansa loukatusta leikkito veristä ; se tuntee alkavansa 
hävetä äskeistä rumaa riitakohtausta. Mutta meidän 
täytyy panna arvoa siihen seikkaan, että lapsemme 
ajoissa oppivat ajattelemaan suhdettaan muihin ihmi- 
siin ja alistamaan minänsä veljellisen yhteisyyden käs- 
kyjä noudattamaan. 



Ole lastesi parissa* 

Oletko jo huomannut, miten helposti lapset anta- 
vat toisten lasten vaikuttaa itseensä, miten helposti ne 
omaksuvat leikkito veriensa tapoja — olivatpa ne sitte 
hyviä tai huonoja? Myöskin olet jo huomannut, miten 
helposti, ikäänkuin leikkien, pieni vielä alle kouluijän 
oleva lapsesi oppii vanhemmilta sisaruksiltaan helppoja 
laskuesimerkkejä ja hauskoja kirjotuskokeita. Sa- 
manikäiset ja leikkitoverit eivät pakota lasta työhön ja 
oppimaan, se oppii omasta halustaan, vapaaehtoisesti, 
ilman että mikään kunnioitusta tai ehkäpä vallan pelkoa 
vaativa auktoriteti mahtisanallaan sitä vaatii. Ota 
siitä oppia. Älä verhoudu lapsiisi nähden pilveen, 
jonka läpi ei pääse luoksesi; älä pelkää menettäväsi 
„auktoritetiasi ,, , jos lapsellisesti alennut lapsiesi seu- 

raan, kun lapsen tavoin leikit lastesi kanssa ja heidän 
kanssaan lapsen lailla temmellät; älä pelkää, että mene- 
tät jotain arvostasi, jos joskus olet nuken tätinä, jos- 
kus ehkäpä vallan oman pienen lapsesi nukkena. Kuta 
enemmän lapsesi tuntee sinun noudattavan hänen toi- 
veitaan, sitä helpommin on se valmis vuorostaan nou- 
dattamaan sinun toiveitasi. 



Pidä sanasi. 

Olet luvannut tuoda lapsellesi jotain, kun menet 
kaupungille, myymälään tai torille. Lapsi tahtoisi mie- 
lellään tulla mukaan, mutta se ei sovi sinulle; ja tyy- 
dyttääksesi pientä tahtojaa, annat sinä hänelle lupauk- 
sen. Tai lapsesi ei tahdo tänään syödä päivällistä, ja 
lohdutukseksi lupaat sinä antaa sille huomenna mieli- 
ruokaa, „Mitä on luvannut, täytyy myöskin pitää", 
vaatii hellittämättömästi pieni viisivuotiaani oikeuttaan, 
jos olen unohtanut pitää antamani sanan. Ja minä kii- 
rehdin aina nopeasti korjaamaan laiminlyöntini. Sillä 
on sangen tärkeätä, että lapset tottuvat ankarasti pitä- 
mään sanansa. Mutta sitä varten on ensi sijassa tar- 
peellista, että äiti ja isä tiukasti pitävät lapsilleen anta- 
mansa lupaukset. Ei saa ajatella; sehän on vain lapsi, 
jolle olen jotain luvannut, ja lapseen nähden ei siitä 
tarvitse niifi larkkaan välittää. Vielä paljon vähem- 
män saat sinä suuttua siitä, että lapsesi vaatii sinua 
täyttämään lupauksesi, yrmeästi kieltäytyä sitä teke- 

mästä. Lapsella on herkkä oikeuden ja kohtuuden 
tunto. Pane arvoa sille seikalle, että tämä tunto lap- 
sessasi säilyy. 



Ole ystävällinen lapsillesi. 

Sinulla on paljon työtä ja vähän vapaata aikaa. 
Sinun täytyy pitää huolta taloudestasi, sinä kannat ilta- 
päivisin sanomia tilaajille tai neulot kotona tai on 
sinulla muuta sivutyötä. Se anastaa sinulta lepohet- 
ket, jotka sinun täytyisi elää lastesi parissa. Sinä paik- 
kaat sellaisina „lepohetkinä ,, lastesi rikkinäisiä vaat- 
teita ja autat lapsia koulutöissä. Ja sinä tulet oikulli- 
seksi, hermostuneeksi, rauhattomaksi, sinua suututtaa 
pikkuasiatkin lapsiesi puuhissa. Sinä suutut helposti 
etkä osaa malttaa mieltäsi, ja kasvosi ilmaisevat kat- 
keruutta ja umpimielisyyttä. Mutta lapsesi hiipivät 
pelkoina ympärilläsi eivätkä uskalla tuskin hengittää 
peläten saavansa aikaan uuden vihanpurkauksen. Minä 
käsitän, että sinun asemasi on vaikea, ja me tahdomme 
auttaa sinua, helpottaaksemme raskasta kohtaloasi. 
Mutta koeta toki sinäkin silloin tällöin näyttää lapsil- 
lesi iloista mieltä. Karkota äreys, hermostuminen ja 
rauhattomuus ja ole iloinen lastesi parissa. Riemuiten 
juoksevat ne silloin ympärilläsi, niiden hymyilevät sil- 
mät lämmittävät katkeroitunutta mieltäsi, niiden iloi- 
suus tarttuu sinuun, ja sinä teet raskaan työsi tämän 
jälkeen helpommin kuin ennen. Senvuoksi ole ystä- 
vällinen lapsillesi! 

Ala buuda poliisia! 

Sinä hymyilet ja väität, ettet sinä milloinkaan ole 
sitä tehnyt? Muistelepas! Lapsesi oli tottelematon, 
sinä olit käyttänyt turhaan kaikki kasvatukselliset kei- 
nosi, suuttumus nousi päähäsi, ja vihaisena lähti suus- 
tasi uhkaus: „Odotapas, nyt haen minä poliisin! Se 
ottaa sinut mukaansa!" Se keino ehkä auttoi, sillä 
lapsellesi oli ehkä jo usein — teit sen sinä tai naapurit — 
kuvailtu poliisia joksikin törkeimmän väkivallan ilme- 
nemismuodoksi. Ja kun keino kerran on auttanut niin 
mainiosti, käytät sinä sitä useamminkin. Varsin mie- 
lelläsi vallankin kadulla, kun lapsesi siellä ei tahdo 
totella. Sinä näytät silloin kiiltävää kypärinhuippua 
ja pitkää miekkaa, ja kuinka mukavaa onkaan sinun 
silloin sanoa: „Nyt huudan poliisia!" Älä tee sitä 
koskaan enään, köyhälistöläinen äiti! Meidän lap- 
semme eivät saa oppia tuota perinnäistä poroporvaril- 
lista pelontuntoa poliisia kohtaan; heidän tulee oppia, 
olemaan vallan näkemättä poliisia; heidät täytyy niin 
kasvattaa, että nykyinen poliisilaitos näyttää heistä tar- 
peettomalta. Ennen kaikkea he eivät saa pelätä polii- 
sia. Siksi pois poliisi kasvatuksesta! 



Hnna lastesi auttaa itseäsi! 

Mutta sehän on ristiriidassa periaatteidemme 
kanssa, ajattelet» sinä, lapsethan eivät vielä saisi tehdä 
työtä. Mutta sinä olet hiukan erehtynyt. Lasten tulee 
kyllä tehdä työtä, mutta ei siinä tarkotuksessa, että sai- 

sivat työstään kilisevän palkan. Pitämällä lapsia am- 
mattityössä rikotaan tulevaa sukupolvea kohtaan, sillä 
siinä he eivät opi mitään, vaan uhraavat vain tervey- 
tensä ja iloisen mielensä. Mutta on toista työtä omassa 
kodissa, johon sinä voit ja johon sinun pitää saada 
lapsesi. Kotiaskareissasi on sangen paljon pieniä sivu- 
seikkoja ja aputehtäviä, joita pieni tyttäresi tai kym- 
menvuotias poikasi hyvin voi suorittaa. Sinä suoritat 
tärkeän kasvatuksellisen tehtävän, jos sinä aikaisin saa- 
tat lapsesi sellaiseen työhön. Sitä teet sinä nytkin jo, 
tuumit sinä? Minä kyllä tiedän sen, äiti hyvä, ja sen- 
vuoksi täytyy minun sanoa sinulle vielä jotain: Älä 
tee tätä työtä lapsillesi vaivalloiseksi taakaksi, katke- 
raksi velvollisuudeksi, jota lapsesi mieluimmin välttäi- 
sivät. Siinä suhteessa olet ehkä ennen tehnyt virheen. 
Olet komentanut lapsesi työhön ja niitä kovin torunut, 
kun ne eivät heti totelleet tai eivät heti ensi kerralla 
tehneet kaikkea mielesi mukaisesti. Mutta siten riis- 
tät sinä lapsiltasi työhalun, ja samalla on myöskin 
kadonnut työn kasvatuksellinen arvo. Sinun lastesi 
täytyy tahtoa sinua auttamaan; sinun tulee viisaasti 
jakaen sovelluttaa työ eri lasten voimille ja taipumuk- 
sille ; sinun tulee myöskin seurata yhteistä työtä jakaen 
ystävällisiä sanoja, opettavia ja kehottavia neuvoja; 
sinun tulee yksinpä ryhtyä laulamaankin lasten kanssa. 
Hei, silloin käy työ reippaasti, ja silmät säkenöivät! 
Silloin on työ iloa, ja lapsesi ja sinä itse saatte työstä 
runsasta sielullista voittoa. 



40 



Sano lapsellesi hyvää yötä! 

Miten tarpeeton neuvo, ajattelet sinä, ikäänkuin 
minä en aina niin tekisi ! Tosin teet sinä niin melkein 
joka ilta. Mutta usein sinä unohdatkin asian kiireis- 
säsi. Sinä lähetät lapset nukkumaan välittämättä niistä 
sen enempää. Ja jos sinä todella vastaat lapsesi hyvää- 
yötä-tervehdykseen, miten välinpitämättömästi teet- 
kään sen usein! Tämän vanhan toivotuksen varsinai- 
sesta kauniista merkityksestä ei sinun välinpitämättö- 
missä sanoissasi huomaa jälkeäkään. Hyvän vanhan 
polven porvarilliset äidit asettuivat lapsen vuoteen reu- 
nalle, antoivat lapsen panna kädet ristiin ja lukea 
rukouksen. Sitten silitti äiti vielä kerran lapsen otsaa, 
suuteli sen suuta tai otsaa, ja silloin nukkui pikku 
olento tyytyväisenä. Rukous jätä pois, me emme 
tahdo, että lapset lopottavat ulkoläksyjä, joita eivät 
ymmärrä. Mutta muuten voit hyvin tehdä siten kuin 
hyvän porvarillisen äidin tapana on ollut. Astu vielä 
kerran pientesi vuoteen ääreen, aseta niiden päänala- 
nen hyvin ja puhu niiden kanssa muutama sana tär- 
keimmistä tapahtumista lasten sen päivän elämässä. 
Jos tämä tapaus on ollut iloista laatua, niin nukkuu 
lapsi autuaallinen hymyily suupielissä; jos se oli surul- 
lisenluontoinen, jos lapsesi on sinua loukannut, niin 
anna sille vielä kerran anteeksi ennen nukkumista, se 
sulkee silloin silmänsä palavasti haluten olla seuraa- 
vana päivänä sinua loukkaamatta. Ja suutele sitte lap- 
siasi sydämellisesti ja rakkaasti ennen nukkumista, se 
rauhottaa ja ilahuttaa niitä, ja vienosti siirtyvät ne 

unien maahan. Mutta sinulle tulee matka lapsiesi vuo- 
teelle pian tottumuksen asiaksi. Miten suloista on, kun 
rakkaat pienet lapsenkäsi varret luottavaisesti ja sydä- 
mellisesti kiertyvät kaulaasi ja hennot lapsenhuulet etsi- 
vät suutasi. 



Vältä voimasanoja! 

On niin helppoa suututtuaan omiin lapsiinsa käyt- 
tää tylyjä, vihaisia sanoja. Ovathan pienet turvatto- 
mia, heidän täytyy tyytyä kaikkeen, mitä vanhemmat 
tekevät, ruumiilliseen ja sielulliseen pahoinpitelyynkin. 
Sinä olet jo päättänyt olla enään käyttämättä vitsaa. 
Ota nyt vielä yksi askel eteenpäin: älä anna lapselle 
vitsaa sanoillakaan! Kuinka usein tapahtuukan, että 
sinä muistat lapsiasi moitteella, herjasanoilla, syytök- 
sillä, jotka eivät ole missään suhteessa suuttumuksen 
syyhyn. Ja samalla sinä sitte vielä kai ihmettelet, kun 
lapset keskenään seurustellessaan käyttävät samallaisia 
ilkeitä sanoja, kun ne herjaavat toisiaan ja syyttävät 
toisiaan rumin voimasanoin? Siksi ajattele sinäkin 
suutuksissasi ollen sanojasi! 



Tee lastesi leikkikalut itse. 

Jouluna olit käyttänyt muutamia säästämiäsi pen- 
nejä ostaaksesi lapsillesi leikkikaluja. Myymälästä olit 
sinä halvalla ostanut kirjavaksi maalatun nuken, läkki- 
sen tai puisen kapineen. Mutta jo muutamia päiviä 



42 



joulun jälkeen saa kirjava leikkikalu olla huomaamat- 
tomana nurkassa, nuken kauniista helyistä ja nauhoista 
on enään tuskin mitään jälellä, ja lapsi leikkii taas van- 
hoilla, itsetehdyillä ja jo puoliksi rikkinäisillä leikki- 
kaluilla, jotka jo ennen joulua olivat sen ilona. Sinä 
suutut siitä ja torut lastasi ja uhkaat, ettet enään osta 
sille leikkikaluja. Voi, jospa tekisitkin totta uhkauk- 
sestasi! Jospa olisit rahalla ostanut vaan muutamia 
tarveaineita ja lisäksi nuken, jolle itse olisit tehnyt 
vaatteet! Ei yksin sinulla itselläsi ole paljon suurempi 
ilo siitä, että itse valmistat pienen leikkikalun ja muis- 
tat samalla omaa nuoruuttasi, myöskin lapsesi iloitsee 
paljon enempi, kun se tuntee äidin rakkaan, huolek- 
kaan käden jäljen nuken vaatteista. Älä ajattele, että 
lapsi aina eninten iloitsee taidokkaasta tai räikeästä ja 
kirjavasta leikkikalusta. Se kiinnittää vain ensi aluksi 
sen huomiota. Ajan pitkään ovat lapselle sellaiset leik- 
kikalut paljon rakkaampia, joista se — kuten äidin 
tekemistä nukenvaatteista — löytää palan itseänsä tai 
jotka antavat lapsen mielikuvitukselle aihetta ajattele- 
miseen, keksimiseen ja itsenäiseen työhön. Sellaisia 
leikkikaluja voi usein tehdä mitä yksinkertaisimmista 
esineistä ja mitä halvimmalla. Täytyy vain olla jonkun- 
verran rakkautta asiaan. Myöskin saat sinä levollisena 
vetää miehesi työhön. Hän voi hyvin sinua auttaa, 
varsinkin jos sinun on huolehdittava, yhdestä ja useam- 
mista pikku lapsista. Eikä miehen „arvoa" ensinkään 
„loukkaa" se, että hänkin auttaa sellaisten vaatimatto- 
mien kasvattajavelvollisuuksien kantamisessa. 

Lue lapsillesi. 

Miten pitkät ovatkaan talvi-illat, kun jo kello nel- 
jältä iltapäivisin täytyy ottaa valkea lamppuun! Ka- 
duilla ja ulkona ei silloin enään ole mukava olopaikka 
lapsillesi. Myöskin määrää kylmä tai sade ja tuuli 
ne enemmän kuin muuten pysymään kotosalla. Se ei 
ole sinun mieleesi, köyhälistöläinen äiti, kotisi on ahdas, 
tupa pieni, ja lasten meluaminen — mutta muutkin 
kuin sinun lapsesi meluavat ! — saattaa sinut hermostu- 
maan. On keino, jolla voit saada lapset rauhottumaan : 
lue niille! Totta on, minä tiedän, että sinulla ei ole 
paljon aikaa siihen. Sinun täytyy ommella, paikata, 
parsia, ellei sinun vallan täydy uurastaa tehtaassa tai 
kotona koko päivää pääoman palveluksessa. Mutta 
vähän aikaa täytyy sinun toki saada riittämään lastesi- 
kin varalle, että voit niiden kanssa leikkiä ja laulaa tai 
niille lukea. Se on myöskin virkistykseksi, tuottaa hen- 
kistä ja ruumiillista lepoa sinulle. Ota hyvä kirja, ei 
sellaista lastenkirjallisuustörkyä, jota ennen joulua on 
kaikissa paperi- ja tavarakaupoissa halpaan, mutta 
kumminkin liian kalliiseen hintaan myytävänä. Ota 
hyvä kirja, niin minä sanon, kirja, sellainen jota puo- 
lehti suosittelee, satukirja tai jokin muu, ja lue sitä 
ääneen lapsille. Heti tulee rauha huoneeseen. Vaik- 
kapa lapsesi tuntevatkin kertomuksen, niin kuulevat he 
mielellään sen vielä kerran ja yhä vielä kerran, kun se 
sinun suustasi kuuluu niiden mielestä vielä paljon kau- 
niimmalta. Sinä itse saat juhlahetken, kun näet, miten 
hartaina ja jännitettyinä pienokaisesi sinua kuuntelevat. 

Ole lastesi ystävä. 

Ensin olet lapsillesi vain ravitseva ja huolehtiva 
äiti. Pienokaisten ruumiillisille tarpeille on sinun 
annettava oikeutensa. Mutta pian tulee aika, jolloin 
sinun tulee olla myöskin varsinainen kasvattaja lastesi 
heräävälle henkiselle elämälle. On äitejä, jotka tänä 
tärkeänä kehityksen kautena kasvattavat lapsensa kovin 
keinoin orjamaiseen kuuliaisuuteen vanhempia ja muita 
auktoriteteja kohtaan, niin että lapset vain epämielui- 
sasti muistelevat suruisaa nuoruuttaan. On parempia 
äitejä, jotka kyllä myöskin pitävät nöyrää kuuliaisuutta 
jumalallisia ja inhimillisiä auktoritetejä kohtaan kas- 
vatuksen korkeimpana päämääränä mutta jotka koet- 
tavat saavuttaa sitä lempein keinoin, huoltavalla ete- 
vämmyydellä. Heidän lapsensa muistelevat äitiään 
myöhemmin tosin vihaa tuntematta, ehkäpä rakkain ja 
sydämellisinkin tuntein, mutta muistoihin sekottuu 
samalla ylemmyyden tunnetta, hymyilyä äidin väärille 
ajatuksille ja väärille keinoille, joka näki lapsissaan 
vain lapsia. Ja nykyisin on vähän äitejä — teillä köy- 
hälistön vaimoilla on vallassanne saattaa niitä pian 
olemaan sangen paljonkin! — jotka eivät pidä kasva- 
tuksen päämääränä tottelevaisuuteen kasvattamista, 
vaan vapaiden ja voimakkaiden henkilöllisyyksien 
kehittämistä. Hekin edellisten lailla pitävät kyllä lap- 
sia lapsina, mutta he eivät tuo lapsen tietoisuuteen joka 
tilaisuudessa lapsen heikkouksia ja omaa ylemmyyttään, 
he taipuvat alas lapsen kannalle, kasvattaakseen sen 
mukanaan korkeammalle. Sellaiset äidit antavat lap- 

silleen arvoa tahtoen heistä tulevan ylpeitä taistelutove- 
reita uusien ja suurien ihmisyysihanteiden saavutta- 
miseksi, he ovat ylpeitä siitä, että lapset rakastavat ja 
arvostavat heitä pian, paitsi äitinään, myöskin ystävä- 
nään. Sellaisia äitejä muistelevat lapset kauneimmin 
tuntein. Jalon ylpeänä ja samalla hellimmin rakastaen 
kunnioittaa täysikasvanut poika ja tytär jalosydämistä 
vaimoa, joka, paitsi sitä että aina rakastavan äidillisen 
huolekkaana häntä hoivasi, myöskin samalla oli heille 
uskollisimpana, vaiteliaimpana ja epäitsekkäimpänä 
ystävänä. Köyhälistöläinen äiti, ole lapsillesi sellainen 
ystävä ! 



Ote terve. 

Terveyshoidollisia neuvoja en anna sinulle. En 
ole ammattimies sillä alalla. Mutta tahtoisin sinua 
neuvoa koettamaan säilyttää terveytesi niin kauan ja 
niin hyvänä, kuin vaan voit. Useat äidit unohtavat 
kiitettävässä innossaan lastensa hyväksi itsensä ja oman 
terveytensä. Mutta jos sinä olet sairas, ovat lapsesi 
säälittävässä asemassa. Silloin pidät sinä lapsellisena 
huonoutena ja pahuutena sellaista, mikä lopun lopulta 
on vain seuraus sinun omasta sairaudestasi ja närkäs- 
tymisestäsi. Silloin kadotat sinä levollisen varmuutesi 
silloin tekee sairautesi sinut ärtyisäksi, katkeraksi ja 
vääryydelliseksi. Mutta sellainen äiti ei voi, niin mie- 
lellään kuin tahtoisikin, olla hyvänä kasvattajana lap- 
silleen. Sillä lapset tarvitsevat aurinkoa ja lämpöä; 

cpäystävällisyyden ja samean sumun vallitessa kuihtu- 
vat ne. Minä tiedän, että useat äidit vasten tahtoaan 
ja syvimmäksi surukseen hädän pakottamina lyövät lai- 
min ruumiinsa terveyden. Ja syvimmästä sydämestäni 
säälin näitä köyhälistön vaimoraukkoja. Mutta heidän 
ohellaan on vielä useita työläisäitejä, jotka pitävät 
itseään liian pienessä arvossa, ajatellakseen omaa ter- 
veyttään. Ajatelkoot he, että velvollisuus lapsiaan koh- 
taan vaatii heitä itseään olemaan terveitä! 



Tarkkaa lapsiasi. 

Sitä teet sinä joka päivä aikaisesta aamusta myö- 
häiseen iltaan, sanot sinä? Lapset eivät jättäneet si- 
nulle aikaa tärkeimpien velvollisuuksien täyttämiseen? 
Sen kyllä uskonkin. Mutta minä uskon myöskin, että 
sinun ei tarvitsisi tarkata lapsiasi niin paljon, jos tark- 
kaisit niitä paremmin. Se ei ole mitään sanaleikkiä, 
meidän täytyy vaan sopia siitä, mitä ymmärrämme 
tarkkaamisella. Sinä ymmärrät sillä sitä, että seuraat 
lapsiasi kaikkialle, niin kauan kuin ne ovat näköpiiris- 
säsi, aina valvovin silmin, pidät niitä silmällä ja ohjaat 
oikeaan, kun ne sinun mielestäsi tekevät väärin. Sinun 
tulee kyllä pitää silmällä lapsiasi ja vartioida niitä, 
mutta sinun valvova silmäsi ei saa olla mikään ,,lain 
silmä", sinä A saa poliisin kiintein katsein vakoilla lap- 
siasi. Ja sen työn voit itseltäsi säästää, kun tarkkaat 
lapsiasi niin kuin minä omiani, kun aika ajoin miettien 

kiinnität katseesi lapsiin ja niiden puuhiin, lasten 
itsensä sitä huomaamatta, kun koetat tutkivin silmin 
saada selville lastesi sielunelämää, kun tarkkaat niitä 
rakastaen, oppiaksesi ne tuntemaan. Usko minua, äiti 
hyvä, on useita äitejä, jotka eivät ensinkään tunne lap- 
siaan, jotka eivät milloinkaan ole pyrkineet tuntemaan 
lastensa varsinaista olemusta, jotka sen vuoksi kohte- 
levat lapsiaan aivan väärin ja tällä väärällä kohtelulla 
valmistavat itselleen ja lapsilleen mitä vaikeimpia het- 
kiä. Mutta jos tarkkaat lapsiasi oikein, huomaat san- 
gen pian, että ne ovat parempia, kuin olet luullut, että ei 
ole ilkeyttä ja uppiniskaisuutta kaikki se, mitä olet sinä 
pitänyt, vaan että lapset ovat pieniä henkilöllisyyksiä, 
joiden jokaisen suhteen sinun tulee menetellä aina laa- 
dun mukaan, ja että senvuoksi moni sinun tähänasti- 
sista kasvatuksellisista huolistasi oli tarpeeton. Sinun 
täytyy oppia kohtelemaan lapsiasi oikeammin, sinä tu- 
let pian huomaamaan, että sinun täytyy vähemmän tar- 
kata niitä, jos vaan tarkkaat niitä oikein. 



Vaikene ajallansa. 

Lapsesi oli tottelematon. Yhä uudestaan on se 
rikkonut määräystä, jota sinä jo usein olet sille terotta- 
nut. Sinä torut lastasi. Ensin sanot vain muutamia 
vakavia sanoja. Mutta toruminen tempaa sinut edem- 
mäksi mukaansa, varsinkin kun lapsesi katseesta luulet 
huomaavasi, että se ei paljon piittaa sinun kiihtyneistä 

muistutuksistasi. Silloin torut sinä yhä enempi, ja sa- 
nasi tulevat yhä epäystävällisemmiksi ja rumemmiksi. 
Jos sinä myöhemmin rauhallisena ollessasi muistelet 
torumasanojesi syytä ja ylenpalttisuutta, et itsekään 
käsitä, että olet voinut sallia itsesi menevän niin pit- 
källe. Sano lapsillesi muutamia vakavia, muistuttavia 
sanoja, joista se tuntee koko sen mielipahan, jonka se 
on sinulle tuottanut, nämä muutamat sanat tunkeutu- 
vat lapsesi sydämeen syvemmälle kuin pitkät rankaisu - 
saarnat paljoine liiotteluineen, joiden vääryydet lapsi- 
kin tuntee. Voi myöskin olla, ettei sinun tarvitse sanoa 
sanaakaan. Kun olet alkamaisillasi torua, ja lapsesi 
pyytävä, katuva katse sinulle sanoo, että se ymmärtää 
tehneensä väärin, niin vastaa katseella — sangen paljon 
voi sanoa yhdellä ainoalla katseella! — äläkä sano 
sanaakaan! Lapsesi on oleva sinulle kiitollinen siitä, 
että sinä säästät siltä siten sanojesi tuottaman enemmän 
häpeän, ja se pyrkii vakavammin olemaan sinua enem- 
pää loukkaamatta, kuin jos sinä monilla ja epäoikeute- 
tuilla sanoilla poistat lapsen itsensä tunteman syylli- 
syydentunnon ja saat sen ajattelemaan sitä paljon suu- 
rempaa vääryyttä, minkä sinä teet lapsellesi. Siksi vai- 
kene ajallansa! 



ftlä karkota lastesi ystäviä. 

Tuskin rupee lapsesi käymään koulua, kun sillä jo 
on „ystävä" f tai „ystävätär. ,, Se tosin usein vaihtaa 
ystävyytensä esinettä, ja kun sinä hämmästyneenä ky- 
syt : „Mutta eikö Meri eilen ollut ystäväsi ?" niin sanoo 

tyttäresi nenäänsä nyrpistäen: „Voi, se! Sitä en voi 
ensinkään kärsiä, Kerttu on ystäväni." Mutta huo- 
menna on Meri taasen paraimpana pidetty ja Kerttua 
katsellaan yli oikain. Moni äiti nauraa sitä, ja pilkkaa 
lastansa tästä nopeasta ystävien vaihtelusta. Mutta 
moni äiti näkee siinä jotain pahaa ja toruu lastaan ja 
moittii „ystäviä" ja karkottaa ne talosta. Älä sinä me- 
nettele siten 1 Lasten ystävyydentarve on jotain kau- 
nista ja sinun tulee sitä tukea. Ystävyyden piirissä 
ilmenevä auringonpaiste ja sade on jotain luonnollista, 
yhtä hyvin kuin täysikasvuistenkin oloissa, se ero vaan 
on, että lapsessa ei vaihteluja peittämässä ole soveliai- 
suuden määrittelemän kohteliaisuuden verhoa. Lem- 
peällä hyväntahtoisuudella saavutat sinä lapsiisi ja nii- 
den pikku ystäviin nähden sangen paljon, ja mielellään 
muistavat ne myöhemmin täysikasvuisina sinua. Olen 
tuntenut lapsena sellaisia äitejä; mutta olen tuntenut 
myöskin tylyjä, epäystävällisiä äitejä, joiden kotiin me- 
nin vain vastahakoisesti ja joiden lapsia — leikkitove- 
rejani — jo lapsena syvimmästä sydämestäni säälin. 
Ole sinä toisellainen I Ole sinä myöskin lapsiesi pienten 
ystävien ystävä ! 



Johda lapsesi toisiin ajatuksiin. 

Lapsesi on loukannut itsensä, ja huutaa ääneensä 
kipuaan korviisi. Sinä koetat lohduttaa sitä, silität 
loukkaantunutta paikkaa ja pyydät lasta olemaan enem- 
pää itkemättä. Mutta itsepäisenä kuin lapsi ainakin 

se yhä itkeä jollottaa ; se tuntee hupia, saadessaan ilman 
järisemään, ja sitä miellyttää vielä enempi, kun äiti jät- 
tää työnsäkin, rauhottaakseen pikku kirkujaa. Useat 
äidit sellaisessa tapauksessa helposti suuttuvat, he puhu- 
vat kovia sanoja vieläpä ehkä lyövätkin itkevää lasta, 
lohduttaen itseään sillä, että pikku kirkuja nyt ainakin 
tietää, mitä itkee. Mutta on parempikin keino pääs- 
täkseeen itsepäisen pikku kirkujan herraksi : johda se 
itkustaan toisiin ajatuksiin ! Huomauta jollakin lyhyellä 
huutojen väliajalla huolettomasti jostain muusta 
asiasta, joka kiinnitttää lapsesi huomiota. Jos olet kek- 
sinyt oikean huomautuksen ja oikean asian, niin saat 
ihmeitä aikaan. Kyyneleet lakkaavat äkkiä juoksemasta, 
pienet itkusta pöhöttyneet silmät suuntautuvat kyyne- 
lien läpi odottavina sinuun. Ja jos nyt muutamin sa- 
noin osaat kehittää aihetta edelleen, ja samalla sitä- 
paitsi aivan ohimennen kuivaat pienet kirkujan kyy- 
neleet, niin unohtuu siinä hetkessä kirkuna ja sen syynä 
ollut kipu. Mutta sinun itsesikään ei tarvitse tätä kei- 
noa käyttäessä suuttua ja kiihtyä, ja saat sitä paitsi 
nauttia salaista iloa pienen rakkaasi kivun ja ilon no- 
peasta vaihtumisesta. 



filä kasvata tapsistasi eläköön-isänmaallisia. 

Uskon, että sinä et tahdo ehdoin tahdoin sitä 
tehdä. Mutta sattuu kumminkin, että tahtomattasi joh- 
datat lapsesi tälle tielle tai kumminkin annat sen eksyä 
pitemmälle sillä tiellä, jos se kerran jo silfä on. Sinä 

lahjotat pojallesi joululahjaksi kirjavan sotilastakin, 
kun sen oh kovin tehnyt sitä mieli. Luonnollisesti täy- 
tyy sen nyt myöskin leikkiä sotamiestä, ja vanhemmat 
leikkitoverit pitävät jo siitä huolta, että sotilaselämän 
ontto melu ja loisto joksikin aikaa täyttävät koko sen 
mielen ja että se pelonsekaisella kunnioituksella katse- 
lee jokaista ohikulkevaa kirjavaa univormua. Tai ostat 
sinä sille uuden lakin ja jätät siinä olevan sotilasmerkin 
ajattelematta paikalleen. Vanhemmat toverit vielä 
lisäksi juttelevat kuninkaasta, jolla on niin paljon sota- 
miehiä, ja lapsessa herää pyhä kunnioitus tätä miestä 
kohtaan. Ne ovat pikkuasioita, se on totta, mutta mo- 
net sellaiset pikkuasiat saavat yhdessä paljon aikaan. 
Sitä paitsi voi pikku seikallakin usein olla merkitystä 
lapsen ajatussuunnalle. 

Vielä tärkeämpää on, että vastaat lapsellesi, kun 
se tulee historiatunnilta tai koulujuhlasta kotiin ja ker- 
too sinulle yltiöisänmaallisia juttuja. Jos koulu tietoi- 
sesti on vastakkaisella kannalla kuin köyhälistöläinen 
koti, niin on köyhälistöläisten vanhempien ei vain 
oikeus, vaan suorastaan velvollisuus puolustaa itseään, 
niin täytyy heidän paraansa mukaan selittää lapsilleen 
isänmaallisten juttujen oikeata merkitystä. Se ei ole 
helppoa, mutta se on välttämätöntä. Jos sinä voit, ja 
jos hän sen muuten ansaitsee, niin säästä siinä lapsesi 
opettajaa, joka usein kylläkin itse vaan tottelee pakkoa 
eikä omaa haluaan. 

Totuta lapsesi itsenäisiksi. 

On hyvin ja kauniisti tehty, että rakastavan huo- 
lekkaana suojaat lastasi askel askeleelta. Mutta tämä 
rakkaus ja huolenpito ei saa asettaa lapselle esteitä sen 
pyrkiessä itsetoimintaan ja itsenäisyyteen. Kuta van- 
hemmiksi lapsesi tulevat, sitä enempi täytyy sinun la- 
kata hyväätarkottavasta huolehtimisestasi ja antaa las- 
tesi itse ratkaista ja toimia omalla vastuullaan. Muu- 
ten he tuntevat huolehtimisesi joko epämukavaksi hol- 
hoamiseksi tai tulee heistä, sikäli kuin he vastustuksetta 
alistuvat sinun talutukseesi, epävarmoja kuhnusteli joita 
ja pelokkaita hiiviskelijöitä, pehmeitä ja epäkäytännöl- 
lisiä tunneihmisiä. Mutta me tarvitsemme miehiä ja 
naisia, jotka kykenevät nopeasti päättämään ja joilla 
on voimaa rohkeaan tekoon. Sinun ei mitenkään pidä 
jättää lapsiasi oman onnensa nojaan, he voisivat muu- 
ten helposti saada vahinkoa sielullensa ja ruumiillensa; 
mutta älä tunkeudu etualalle, vaan ole syrjässä ja 
ryhdy asiaan, kun sinun lapsesi edun vuoksi tulee niin 
tehdä. 



Selitä sukupuoliasiat sellaisina kuin ne ovat. 

Sinä tunnet tämän asian vaikeuden. Aivan odot- 
tamatta kysyi lapsesi sinulta: „ Mistä tulevat pikku- 
lapset ?" Jq. $inä kerroit tuon vanhan jutun saunan- 
lattian alta tulemisesta tai sentapaisesta, tai kieltäydyit 
vastaamasta lapsellesi, koska se oli vielä muka liian 

„tyhmä", tai änkytit muutamia hätäisiä sanoja, tai 
sanoit — enemmän kuin oli paikallaan. Miten sinun 
pitää sanoa lapsellesi se, minkä se ennen pitkää kum- 
minkin tulee tietämään ja mitä se keltään ei voi kuulla 
niin puhtaana ja niin siveästi kuin sinulta, sitä en voi 
sanoa sinulle muutamin sanoin. Se riippuu sinun 
omasta tiedostasi ja äidillisestä aististasi, lastesi kyp- 
syydestä ja muista seikoista. Yhden neuvon voin kum- 
minkin sinulle antaa, joka sinun joka tapauksessa tulee 
ottaa huomioon: älä milloinkaan sano mitään, mikä 
sinun myöhemmin täytyy peruuttaa, tai minkä lapsesi 
ennen pitkää huomaa valheelliseksi tai keksityksi. Äläkä 
edelleen ajattele, että sinun heti lapsen ensikertaa ky- 
syessä tulisi sanoa kaikki." Ajattele, että lapsesi tulee 
vanhemmaksi ja ymmärtäväisemmäksi, ja että silloin 
voit sanoa sellaista, mikä pienten korville on sopima- 
tonta ja käsittämätöntä. 



Et saa vaatia «ljankalkklsta kiitollisuutta.» 

On äitejä, joilla aina on lapsille huulillaan moite : 
„Onko tuollainen kiitollisuutta, jota sinun tulee tuntea 
vanhempiasi kohtaan?" Jonkun aikaa tämä moite ehkä 
vaikutttaa, ellei se jo alituisen toistamisen vuoksi ole 
menettänyt arvoaan. Mutta tulee aika, jolloin lapsi 
alkaa arvostellen ajatella, ja jolloin se kysyy, onko se 
vanhemmilleen ijankaikkisessa kiitollisuudenvelassa. 
Mutta kuta tylymmin sinä olet kasvattanut lapsesi, ja 
kuta useammin sinä vaadit selvistä äidinvelvollisuuk- 



sistasi maksua lapsilta „kiitollisuuden" muodossa, sitä 
pikemmin tulee ajatteleva lapsesi selville siitä, että se ei 
enään ole sinulle kiitollisuudenvelassa, että olette kuitit 
keskenänne, että sen täytyy mennä mahdollisimman 
etäälle sinusta, päästäkseen kuulemasta noita lakkaa- 
mattomia muistutuksia ijankaikkisesta kiitollisuuden- 
velasta. Kun sinä annat lapselle elämän, otat sinä 
samalla velvollisuudeksesi kasvattaa lapsen, niin että 
siitä tulee inhimillisen yhteiskunnan käyttökelpoinen 
jäsen. Sitä saa lapsesi sinulta vaatia, ilman muuta, 
ilman että sinä saat siitä paljoakaan vastalahjaksi. Ja 
jos sinä yli varsinaisten voimiesi pidät huolta lastesi 
kasvatuksesta ja tulevaisuudesta, niin muista, että sydä- 
mellinen rakkaus ei vaadi kiitosta, eikä sen tarvitse sitä 
vaatia, sillä se tulee vaatimatta. Silloin kiittävät lap- 
sesi sinua kauneimmalla tavalla : työllä ! He tuottavat 
sinulle iloa, kun näet heissä kasvan sadon, jonka 
olet kylvänyt. Ja sinun vanhin poikasi kiertää myöskin 
silloin tällöin, kun hän on aivan rauhassa kahden kes- 
ken sinun kanssasi, kätensä sinun ympärillesi, hän silit- 
tää harmaata päälakeasi, ja suutelee ryppyjä otsallasi. 
Jos sinä tahdot saada tällaista suloista totista kiitolli- 
suutta osaksesi, niin älä vaadi alaikäisiltä lapsiltasi, 
että he joka päivä itsestäänselvistä ja mitättömistä 
asioista sopertelevat sinulle kiitoksen sanoja. 

Työskentele alituisesti itsesi valistamiseksi 
ia kehittämiseksi. 

Äiä puolustaudu siiiä, että ei oie aikaa. Jos iuok- 
katietoinen työväestö oiisi vaiistustyössään tahtonut 
odottaa siksi, kunnes siiiä oiisi oiiut siihen ,, aikaa" 
niin ei se miiioinkaan pääsisi nykyisestä kurjuudestaan. 
Ei oie kyiiä heippoa varastaa kapitalistiselta riistämi- 
settä sitä ajanhiukkaa, mikä on tarpeen kehittyäkseen 
käyttökelpoiseksi taistelijaksi työväestön vapaustaiste- 
lussa. Mutta niin paijon aikaa täytyy oiia. Ja sinunkin 
täytyy kaiken työsi ja uurastamisesi oheiia voida saada 
vieiä niin paijon vapaata aikaa, että parastasi koettaen 
voit tunkeutua taistelevan köyhälistön ajatusmaailmaan 
ja katsantotapaan. Se on tarpeeiiista ei vain sinun 
itsesi vuoksi, kapitalismin kaksinkerroin riistämä paik- 
kaorja kun oiet, se on tarpeeiiista myöskin voidaksesi 
täyttää tärkeän tehtäväsi äitinä, iastesi kasvattajana. 
Sinä et osaa iapsissasi herättää ja hoitaa ajatuksia, kat- 
santokantoja ja ajatustapoja, jotka sopivat tuievaiie 
käyttökeipoiseiie taisteiijaiie, eiiei sinua itseäsi oie 
vaiiannut näiden aatteiden ja ajatustapojen mu- 
kaansatempaava voima, oikeus ja verrattomuus. Si- 
nun ei kyiiä tarvitse oiia tieteellisen sosialismin 
perinpohjainen tuntija sen kaikkiin yksityisseikkoi- 
hin nähden, vaikka se oiisi sangen toivottavaa; mutta 
ehdoton innostus ja rakkaus köyhälistön maailmankat- 
somukseen, sosialismin korkeiden ihanteitten ymmär- 
täminen ovat välttämättömiä, jos tahdot oiia hyvä köy- 
häiistöiäinen äiti. Väiitä sen vuoksi vaitioiiisesta eiä- 

mästä, puhu siitä miehesi kanssa, lue joka päivä työ- 
väenlehteä, lue valistavia kirjoja, käy kuulemassa esi- 
telmiä, joilla voit lisätä tietoasi. Silloin avartuu näkö- 
piirisi päivä päivältä, ja sinä tulet myöskin päivä päi- 
vältä paremmaksi äidiksi lapsillesi. 



Työväenliike on halunnut tarttua täsmällisesti ja sel- 
keästi useihin ongelmiin, myös kasvatukseen. Perinne 
on pitkä ja siitä voi nostaa tämän kirjan esimerkiksi. 
Kasvatusalan kirjallisuus on yleensä hajanaista. Jou- 
kosta on vaikea löytää selkeällä kielellä kirjoitettua 
yleisesitystä. Amerikkalaisen keskiluokan normit hei- 
jastuvat monissa kirjoissa ja psykologinen kielen- 
käyttö tekee luennan monimutkaiseksi. 
Pian on kansainvälinen lasten vuosi. Miehen ja naisen 
tasa-arvo on riippuvainen suhteesta lapseen, myös 
miehen ja lapsen suhteesta, ajankäyttörakenteesta, per- 
heestä. Äiti kasvattajana on yhtä hyvin Isä 
kasvattajana. Se onkin nyt monelle isälle ensi opas, 
miten lähteä liikkeelle. Sos.Dem. Naisliitto ry on jul- 
kaissut tästä 70-vuotta vanhasta teoksesta uusintapai- 
noksen. 

"Me tahdomme tehdä lapsistamme itsetietoisia, suoria 
luonteita. Me tahdomme, etteivät he pelkää ihmisiä. 
Me tahdomme, että he taistelevat vapauden ja ihmis- 
arvon puolesta." 

